CELEX: 32020R1215
Language: el
Date: 2020-08-21 00:00:00
Title: Εκτελεστικός κανονισμός (ΕΕ) 2020/1215 της Επιτροπής της 21ης Αυγούστου 2020 για την υποχρέωση καταγραφής των προϊόντων εξώθησης αλουμινίου καταγωγής Λαϊκής Δημοκρατίας της Κίνας

24.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 275/16
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1215 ΤΗΣ ΕΠΙΤΡΟΠΗΣ
         της 21ης Αυγούστου 2020
         για την υποχρέωση καταγραφής των προϊόντων εξώθησης αλουμινίου καταγωγής Λαϊκής Δημοκρατίας της Κίνας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (στο εξής: βασικός κανονισμός), και ιδίως το άρθρο 14 παράγραφος 5,
         Αφού ενημέρωσε τα κράτη μέλη,
         Εκτιμώντας τα ακόλουθα:
         
                     (1)
                  
                  
                     Στις 14 Φεβρουαρίου 2020 η Ευρωπαϊκή Επιτροπή (στο εξής: Επιτροπή), με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (2) (στο εξής: ανακοίνωση για την έναρξη διαδικασίας αντιντάμπινγκ), ανακοίνωσε την έναρξη διαδικασίας αντιντάμπινγκ όσον αφορά τις εισαγωγές στην Ένωση προϊόντων εξώθησης αλουμινίου καταγωγής Λαϊκής Δημοκρατίας της Κίνας (στο εξής: ΛΔΚ), ύστερα από καταγγελία που υποβλήθηκε στις 3 Ιανουαρίου 2020 από τη European Aluminium (στο εξής: καταγγέλλων ή EA) για λογαριασμό παραγωγών που αντιπροσωπεύουν πάνω από το 25 % της συνολικής ενωσιακής παραγωγής προϊόντων εξώθησης αλουμινίου.
                  
               1.   ΠΡΟΪΟΝ ΠΟΥ ΥΠΟΚΕΙΤΑΙ ΣΕ ΚΑΤΑΓΡΑΦΗ
         
         
                     (2)
                  
                  
                     Το προϊόν που υποβάλλεται σε καταγραφή (στο εξής: υπό εξέταση προϊόν) είναι ράβδοι, είδη καθορισμένης μορφής (έστω και κοίλα), σωλήνες κάθε είδους· μη συναρμολογημένα· έστω και προετοιμασμένα για χρησιμοποίηση σε κατασκευές (π.χ. κομμένα σε ορισμένο μήκος, διάτρητα, κυρτωμένα, λοξοκομμένα, σπειροτομημένα)· κατασκευασμένα από αλουμίνιο, έστω και κραματοποιημένο, που περιέχουν όχι περισσότερο από 99,3 % αλουμίνιο (στο εξής: το προϊόν που αποτελεί αντικείμενο της έρευνας), καταγωγής ΛΔΚ.
                  
               
                     (3)
                  
                  
                     Τα ακόλουθα προϊόντα δεν καλύπτονται:
                     
                                 i)
                              
                              
                                 προϊόντα που συνδέονται (π.χ. με συγκόλληση ή συνδετήρες) για να σχηματίσουν κατασκευαστικές υποενότητες·
                              
                           
                                 ii)
                              
                              
                                 συγκολλημένοι σωλήνες κάθε είδους·
                              
                           
                                 iii)
                              
                              
                                 προϊόντα σε κιτ με τα αναγκαία μέρη για τη συναρμολόγηση έτοιμου προϊόντος χωρίς περαιτέρω τελείωμα ή κατασκευή των μερών (στο εξής: κιτ έτοιμων εμπορευμάτων).
                              
                           
               
                     (4)
                  
                  
                     Το υπό εξέταση προϊόν κατατάσσεται επί του παρόντος στους κωδικούς ΣΟ ex 7604 10 10, ex 7604 10 90, 7604 21 00, 7604 29 10, 7604 29 90, ex 7608 10 00, 7608 20 81, 7608 20 89 και ex 7610 90 90 (κωδικοί TARIC 7604101011, 7604109011, 7604109025, 7604109080, 7608100011, 7608100080, 7610909010). Οι κωδικοί ΣΟ και TARIC παρατίθενται για πληροφοριακούς και μόνο λόγους.
                  
               2.   ΑΙΤΗΣΗ
         
         
                     (5)
                  
                  
                     Στις 23 Ιουνίου 2020 ο καταγγέλλων υπέβαλε αίτηση καταγραφής σύμφωνα με το άρθρο 14 παράγραφος 5 του βασικού κανονισμού. Ο καταγγέλλων ζήτησε να υποβάλλονται σε καταγραφή οι εισαγωγές του υπό εξέταση προϊόντος, έτσι ώστε να είναι δυνατή η μεταγενέστερη επιβολή μέτρων έναντι των εισαγωγών αυτών με ισχύ από την ημερομηνία καταγραφής τους, εφόσον πληρούνται όλες οι προϋποθέσεις που ορίζονται στον βασικό κανονισμό.
                  
               3.   ΑΙΤΙΟΛΟΓΗΣΗ ΤΗΣ ΚΑΤΑΓΡΑΦΗΣ
         
         
                     (6)
                  
                  
                     Σύμφωνα με το άρθρο 14 παράγραφος 5 του βασικού κανονισμού, η Επιτροπή έχει τη δυνατότητα να ζητήσει από τις τελωνειακές αρχές να προβούν στις κατάλληλες ενέργειες για την καταγραφή των εισαγωγών, έτσι ώστε να είναι δυνατή η μεταγενέστερη επιβολή μέτρων έναντι των εισαγωγών αυτών με ισχύ από την ημερομηνία καταγραφής τους, με την προϋπόθεση ότι πληρούνται όλες οι προϋποθέσεις που ορίζονται στον βασικό κανονισμό. Οι εισαγωγές μπορούν να υποβληθούν σε καταγραφή ύστερα από αίτηση του ενωσιακού κλάδου παραγωγής, η οποία περιλαμβάνει επαρκή αποδεικτικά στοιχεία που να δικαιολογούν αυτή την ενέργεια.
                  
               
                     (7)
                  
                  
                     Σύμφωνα με τον καταγγέλλοντα, η καταγραφή είναι δικαιολογημένη, αφού το υπό εξέταση προϊόν αποτελεί αντικείμενο ντάμπινγκ. Ο ενωσιακός κλάδος παραγωγής υφίσταται σημαντική ζημία από την αύξηση των εισαγωγών σε χαμηλές τιμές σε όρους μεριδίου αγοράς, η οποία θα υπονομεύσει την επανορθωτική επίδραση των δυνητικών οριστικών δασμών.
                  
               
                     (8)
                  
                  
                     Η Επιτροπή εξέτασε την αίτηση με βάση το άρθρο 10 παράγραφος 4 του βασικού κανονισμού. Η Επιτροπή εξακρίβωσε αν οι εισαγωγείς γνώριζαν, ή όφειλαν να γνωρίζουν, την ύπαρξη του ντάμπινγκ, και συγκεκριμένα την έκταση του ντάμπινγκ και την εικαζόμενη ή αποδεδειγμένη ζημία. Ανέλυσε επίσης κατά πόσον σημειώθηκε περαιτέρω σημαντική αύξηση των εισαγωγών, η οποία, δεδομένης της χρονικής στιγμής στην οποία πραγματοποιήθηκε, του όγκου της και των λοιπών περιστάσεων, είναι πιθανό να υπονομεύσει σε μεγάλο βαθμό την επανορθωτική επίδραση του οριστικού δασμού αντιντάμπινγκ που πρόκειται να επιβληθεί.
                  
               3.1.   Γνώση των εισαγωγέων σχετικά με το ντάμπινγκ, το μέγεθός του και την εικαζόμενη ζημία
         
         
                     (9)
                  
                  
                     Όσον αφορά το ντάμπινγκ, σε αυτό το στάδιο, η Επιτροπή έχει στη διάθεσή της επαρκή στοιχεία που αποδεικνύουν ότι οι εισαγωγές του υπό εξέταση προϊόντος από τη ΛΔΚ αποτελούν αντικείμενο ντάμπινγκ.
                  
               
                     (10)
                  
                  
                     Ειδικότερα, ο καταγγέλλων προσκόμισε αποδεικτικά στοιχεία για την ύπαρξη πρακτικής ντάμπινγκ που βασίζεται στη σύγκριση της κατασκευασμένης κανονικής αξίας με βάση το κόστος παραγωγής και πώλησης που αντικατοπτρίζει τις τιμές χωρίς στρεβλώσεις ή βάσει δεικτών αναφοράς, που καθορίζονται σύμφωνα με το άρθρο 2 παράγραφος 6α στοιχείο α) του βασικού κανονισμού, με την τιμή εξαγωγής (σε επίπεδο τιμών «εκ του εργοστασίου») του υπό εξέταση προϊόντος, όταν πωλείται για εξαγωγή στην Ένωση. Με βάση τα παραπάνω, τα περιθώρια ντάμπινγκ που υπολογίστηκαν είναι σημαντικά για τη ΛΔΚ, δηλαδή έως και 37 %.
                  
               
                     (11)
                  
                  
                     Οι πληροφορίες αυτές περιλαμβάνονταν στην ανακοίνωση για την έναρξη διαδικασίας.
                  
               
                     (12)
                  
                  
                     Σχετικά με το γεγονός αυτό, ένας μη συνδεδεμένος εισαγωγέας, αντιτάχθηκε στην αιτούμενη καταγραφή των εισαγωγών, επισημαίνοντας ότι δεν μπορεί να τεκμηριωθεί ιστορικό ντάμπινγκ, επειδή η έρευνα βρίσκεται ακόμη σε εξέλιξη.
                  
               
                     (13)
                  
                  
                     Ωστόσο, το άρθρο 10 παράγραφος 4 στοιχείο γ) δεν απαιτεί ιστορικό ντάμπινγκ. Αντιθέτως, απαιτεί ιστορικό ντάμπινγκ ή ότι ο εισαγωγέας γνώριζε ή όφειλε να γνωρίζει το ντάμπινγκ.
                  
               
                     (14)
                  
                  
                     Με τη δημοσίευση της ανακοίνωσης για την έναρξη διαδικασίας στην Επίσημη Εφημερίδα της Ευρωπαϊκής Ένωσης, οι εισαγωγείς γνώριζαν ή τουλάχιστον θα έπρεπε να γνωρίζουν το ντάμπινγκ. Η ανακοίνωση για την έναρξη της διαδικασίας είναι δημόσιο έγγραφο στο οποίο έχουν πρόσβαση όλα τα ενδιαφερόμενα μέρη, ιδίως οι εισαγωγείς. Επιπλέον, ως ενδιαφερόμενα μέρη στο πλαίσιο της έρευνας, οι εισαγωγείς έχουν πρόσβαση στη μη εμπιστευτική έκδοση της καταγγελίας. Ως εκ τούτου, η Επιτροπή θεώρησε ότι οι εισαγωγείς γνώριζαν, ή θα έπρεπε να γνωρίζουν, τις εικαζόμενες πρακτικές ντάμπινγκ, το μέγεθός τους και την εικαζόμενη ζημία από εκείνη τη χρονική στιγμή.
                  
               
                     (15)
                  
                  
                     Ο καταγγέλλων υπέβαλε στοιχεία που αποδεικνύουν ότι οι εισαγωγές του προϊόντος που αποτελεί αντικείμενο της έρευνας από την οικεία χώρα αυξήθηκαν συνολικά τόσο σε απόλυτες τιμές όσο και σε όρους μεριδίου της αγοράς. Από τα αποδεικτικά στοιχεία που υπέβαλε ο καταγγέλλων προκύπτει ότι κατά την περίοδο Μαρτίου-Μαΐου 2020 ο όγκος και οι τιμές του υπό εξέταση εισαγόμενου προϊόντος, μεταξύ άλλων συνεπειών, έχουν επηρεάσει αρνητικά τις πωλούμενες ποσότητες, το επίπεδο των τιμών που χρεώθηκαν και το μερίδιο της αγοράς του ενωσιακού κλάδου παραγωγής, με αποτέλεσμα τη σημαντική επιδείνωση των συνολικών επιδόσεων του ενωσιακού κλάδου παραγωγής.
                  
               
                     (16)
                  
                  
                     Ως εκ τούτου, η Επιτροπή κατέληξε στο συμπέρασμα ότι πληρούνταν το πρώτο κριτήριο για την καταγραφή.
                  
               3.2.   Περαιτέρω σημαντική αύξηση των εισαγωγών
         
         
                     (17)
                  
                  
                     Στην αίτησή του για καταγραφή των εισαγωγών, ο καταγγέλλων παρείχε αποδεικτικά στοιχεία για περαιτέρω σημαντική αύξηση των εισαγωγών. Για τον σκοπό αυτόν, ο καταγγέλλων χρησιμοποίησε τη μεθοδολογία που περιγράφεται στην καταγγελία για τον υπολογισμό του όγκου των εισαγωγών κατά την περίοδο Μαρτίου-Μαΐου 2020 και συνέκρινε τις εν λόγω ποσότητες με τους ίδιους μήνες του 2019. Σύμφωνα με τη μεθοδολογία που χρησιμοποιήθηκε στην καταγγελία, οι κωδικοί ΣΟ που εξετάστηκαν ήταν οι 7604 21 00, 7604 29 10, 7604 29 90, 7608 20 81, 7608 20 89 και ex 7610 90 90. Όσον αφορά τον τελευταίο κωδικό της ΣΟ, ο καταγγέλλων επέμεινε στην εκτίμησή του ότι το 95 % των ποσοτήτων του εν λόγω κωδικού αποτελούνταν από το υπό εξέταση προϊόν.
                  
               
                     (18)
                  
                  
                     Κατά τη διάρκεια της έρευνας, η Επιτροπή ανέλυσε κατά πόσον ο όγκος των εισαγωγών από τη ΛΔΚ θα πρέπει να υπολογιστεί σύμφωνα με τη μεθοδολογία που εξηγείται πιο πάνω (δηλαδή σ’ εκείνη της καταγγελίας) ή κατά πόσον μια άλλη μεθοδολογία μπορεί να είναι καταλληλότερη. Για τον σκοπό αυτό, έχουν ζητηθεί σχόλια και πληροφορίες από τα ενδιαφερόμενα μέρη και έχουν κληθεί η ΓΔ TAXUD και οι εθνικές τελωνειακές αρχές να πραγματοποιήσουν έρευνα και να παράσχουν πληροφορίες. Η Επιτροπή εξετάζει επίσης τα εμπιστευτικά δεδομένα TARIC για να αποδείξει τη σχέση τους με την ανάλυση. Το μέρος αυτό της έρευνας αντιντάμπινγκ βρίσκεται σε εξέλιξη. Σχετικά με το θέμα αυτό, η Επιτροπή επισήμανε ότι οι εισαγωγές που εμπίπτουν στους συμπληρωματικούς κωδικούς ΣΟ που αναφέρονται στην ανακοίνωση για την έναρξη της διαδικασίας (βλέπε επίσης αιτιολογική σκέψη 4) ήταν αμελητέες (3). Ως εκ τούτου, στο παρόν στάδιο, η Επιτροπή έκρινε σκόπιμο, κατά την ανάλυση της αίτησης αυτής να εξετάσει την αύξηση των απαιτήσεων εισαγωγών σε σχέση με τους κωδικούς ΣΟ που προτείνονται στην καταγγελία και στο πλαίσιο δύο σεναρίων. Το πρώτο εξετάζει τη μεθοδολογία που περιγράφεται στην καταγγελία χρησιμοποιώντας έξι κωδικούς της ΣΟ και το δεύτερο χρησιμοποιώντας τους ίδιους κωδικούς ΣΟ που προαναφέρονται, εκτός από τον κωδικό ΣΟ ex 7610 90 90. Και οι δύο μεθοδολογίες χρησιμοποιούν τα δεδομένα των 8ψήφιων κωδικών της ΣΟ με βάση τη διεξαγόμενη ανάλυση.
                  
               
                     (19)
                  
                  
                     Χρησιμοποιώντας την πρώτη μεθοδολογία (δηλαδή εκείνη της καταγγελίας), σύμφωνα με τις πληροφορίες που παρασχέθηκαν στην αίτηση και διασταυρώθηκαν από την Επιτροπή με τα στοιχεία που περιέχονται στον φάκελο της υπόθεσης, ο όγκος των εισαγωγών από τη ΛΔΚ στην Ένωση μειώθηκε σε απόλυτες τιμές κατά περίπου 17 % κατά την περίοδο Μαρτίου-Μαΐου 2020 σε σύγκριση με τους ίδιους μήνες του 2019. Το γεγονός αυτό φαίνεται ότι συμβαδίζει με τη γενική μείωση των εισαγωγών και της κατανάλωσης κατά την περίοδο Μαρτίου-Μαΐου 2020, λόγω των συνθηκών της αγοράς που προέκυψαν από την επιδημία της νόσου COVID-19. Ωστόσο, ο καταγγέλλων προσκόμισε επίσης στοιχεία που αποδεικνύουν ότι η παραγωγή και οι πωλήσεις του ενωσιακού κλάδου παραγωγής μειώθηκαν κατά 28 % κατά την ίδια περίοδο, αλλά, ταυτόχρονα, οι εισαγωγές από τη ΛΔΚ αυξήθηκαν από περίπου 10 % την περίοδο Μαρτίου - Μαΐου 2019 σε περίπου 12 % την περίοδο Μαρτίου - Μαΐου 2020, σημείωσαν δηλαδή αύξηση 20 %. Επομένως, όσον αφορά την κατανάλωση, οι εισαγωγές από τη ΛΔΚ αυξήθηκαν κατά την περίοδο Μαρτίου - Μαΐου 2020.
                  
               
                     (20)
                  
                  
                     Όσον αφορά τη δεύτερη μεθοδολογία, δηλαδή χωρίς να περιλαμβάνεται ο κωδικός ΣΟ 7610 90 90, η αίτηση περιείχε αποδεικτικά στοιχεία ότι ο όγκος των εισαγωγών από τη ΛΔΚ μειώθηκε σε απόλυτες τιμές κατά 16 % κατά την περίοδο Μαρτίου - Μαΐου 2020 σε σύγκριση με την ίδια περίοδο 2019. Όπως προαναφέρθηκε, ο ενωσιακός κλάδος παραγωγής υπέστη μείωση της παραγωγής και των πωλήσεων κατά 28 % όσον αφορά το υπό εξέταση προϊόν. Οι εξελίξεις αυτές είχαν ως αποτέλεσμα το μερίδιο αγοράς των εισαγωγών καταγωγής Κίνας να αυξηθεί από περίπου 4,9 % κατά την περίοδο Μαρτίου έως Μαΐου 2019 σε περίπου 5,6 % κατά την περίοδο Μαρτίου έως Μαΐου 2020, αύξηση η οποία αντιστοιχεί σε 15 % σε απόλυτες τιμές.
                  
               
                     (21)
                  
                  
                     Σχετικά με το γεγονός αυτό, ένας μη συνδεδεμένος εισαγωγέας που αντιτίθεται στην αιτούμενη καταγραφή των εισαγωγών, σημείωσε ότι η σχετική αύξηση των εισαγωγών από τη ΛΔΚ που σημειώθηκε από τον Μάρτιο έως τον Μάιο του 2020 θα μπορούσε να οφείλεται στο γεγονός ότι η οικονομική δραστηριότητα της εν λόγω χώρας είχε διακοπεί και αποκαταστάθηκε νωρίτερα από την οικονομική δραστηριότητα στην Ένωση. Σύμφωνα με τον ίδιο εισαγωγέα, αυτές οι ειδικές συνθήκες της αγοράς ενθάρρυναν ίσως τους εισαγωγείς να επεκτείνουν το επίπεδο των αποθεμάτων τους, εκμεταλλευόμενοι τη συγκεκριμένη κατάσταση.
                  
               
                     (22)
                  
                  
                     Καταρχήν, δεν μπορεί να αποκλειστεί ότι η συγκυρία που συνδέεται με την πανδημία της νόσου Covid-19 θα μπορούσε να επηρεάσει ορισμένες αποστολές. Ωστόσο, το χρονικό διάστημα των 3 μηνών είναι αρκετά μεγάλο για να γίνει ουσιαστική αξιολόγηση των τάσεων των εισαγωγών, ακόμη και αν ληφθούν υπόψη τα γεγονότα και οι περιστάσεις που επισημαίνει ο εισαγωγέας. Ως εκ τούτου, η Επιτροπή έκρινε ότι η περίοδος μεταξύ Μαρτίου και Μαΐου 2020 είναι επαρκώς αντιπροσωπευτική για την παρούσα ανάλυση.
                  
               
                     (23)
                  
                  
                     Επιπλέον, ο ίδιος εισαγωγέας ισχυρίστηκε ότι, λόγω των ευνοϊκών συνθηκών της αγοράς, οι εταιρείες που διέθεταν επαρκή οικονομικά μέσα μπορούσαν να δημιουργήσουν αποθέματα εισαγόμενων προϊόντων. Το επιχείρημα αυτό, εάν επιβεβαιωθεί, δεν μπορεί να αποτελέσει λόγο εναντίωσης στην αιτούμενη καταγραφή, αλλά, αντιθέτως, μπορεί να εξηγήσει καλύτερα και, ως εκ τούτου, να επιβεβαιώσει την περιγραφόμενη αύξηση των εισαγωγών, αιτιολογώντας με τον τρόπο αυτόν την καταγραφή των εισαγωγών.
                  
               
                     (24)
                  
                  
                     Ένας παραγωγός-εξαγωγέας εξέφρασε επίσης την αντίθεσή του στην αίτηση καταγραφής. Σύμφωνα με τον εν λόγω παραγωγό, δεν είναι σωστό να συγκρίνεται η παραγωγή στην Ευρώπη με τις εισαγωγές, λόγω της διαφορετικής φύσης των δύο διαδικασιών (βιομηχανική και εμπορική). Ωστόσο, όπως αναφέρεται στην αιτιολογική σκέψη 19, τόσο η παραγωγή όσο και οι πωλήσεις του ενωσιακού κλάδου παραγωγής μειώθηκαν. Επομένως, η σύγκριση των μεριδίων αγοράς βρίσκεται στο ίδιο επίπεδο, δηλαδή στις πωλήσεις. Επομένως, ο ισχυρισμός αυτός ήταν εσφαλμένος και, ως εκ τούτου, απορρίφθηκε από την Επιτροπή.
                  
               
                     (25)
                  
                  
                     Ο ίδιος παραγωγός-εξαγωγέας εξήγησε επίσης ότι οι επιπτώσεις της οικονομικής ύφεσης έχουν πιθανώς οδηγήσει τους παραγωγούς-εξαγωγείς να επικεντρωθούν στην εγχώρια αγορά. Παρά το γεγονός αυτό, όπως εξηγείται ανωτέρω, το μερίδιο αγοράς των εισαγωγών από τη ΛΔΚ αυξήθηκε στην Ένωση. Επιπλέον, ο ίδιος παραγωγός ισχυρίστηκε επίσης ότι οι πωλήσεις του στην Ένωση δεν αποτελούν αντικείμενο ντάμπινγκ και προσκόμισε αποδεικτικά στοιχεία για τη μείωση του όγκου των πωλήσεών του στην Ένωση κατά την περίοδο μεταξύ Μαρτίου και Μαΐου 2020. Ωστόσο, θα πρέπει να υπενθυμιστεί ότι οι προϋποθέσεις καταγραφής θα πρέπει να επαληθεύονται στο επίπεδο ολόκληρης της αγοράς της Ένωσης και όλων των εισαγωγών από τη ΛΔΚ και, για τον λόγο αυτό, οι όγκοι των πωλήσεων από μεμονωμένους παραγωγούς-εξαγωγείς δεν είναι σχετικοί. Τέλος, ο παραγωγός-εξαγωγέας προέβαλε επιχειρήματα σχετικά με εικαζόμενη αντιανταγωνιστική στρατηγική των καταγγελλόντων, τα οποία ωστόσο δεν είναι σχετικά με την παρούσα ανάλυση.
                  
               
                     (26)
                  
                  
                     Επομένως, η Επιτροπή θεώρησε ότι τα παραπάνω στοιχεία, με βάση και τα δύο σενάρια, παρά τη μείωση των εισαχθέντων προϊόντων σε απόλυτες τιμές λόγω των συνθηκών της αγοράς, αποδεικνύουν σημαντική αύξηση των εισαγωγών σε σχετικούς όρους και, ως εκ τούτου, κατέληξε στο συμπέρασμα ότι πληρούνταν και το δεύτερο κριτήριο για την καταγραφή.
                  
               3.3.   Εξουδετέρωση της επανορθωτικής επίδρασης του δασμού
         
         
                     (27)
                  
                  
                     Η Επιτροπή έχει στη διάθεσή της επαρκή στοιχεία που αποδεικνύουν ότι θα μπορούσε να προκληθεί πρόσθετη ζημία από τη συνεχή αύξηση των εισαγωγών από τη ΛΔΚ σε περαιτέρω μειωμένες τιμές.
                  
               
                     (28)
                  
                  
                     Όπως αναφέρεται στις αιτιολογικές σκέψεις 19 και 20, υπάρχουν επαρκή στοιχεία τα οποία, σύμφωνα και με τις δύο μεθοδολογίες που εξετάστηκαν, αποδεικνύουν ότι οι εισαγωγές από την Κίνα κέρδισαν μερίδιο αγοράς κατά την περίοδο Μαρτίου - Μαΐου 2020 και το μερίδιο αγοράς του ενωσιακού κλάδου παραγωγής της Ένωσης μειώθηκε από περίπου 78 % σε 74 % κατά την εν λόγω περίοδο.
                  
               
                     (29)
                  
                  
                     Επιπλέον, η αίτηση περιείχε αποδεικτικά στοιχεία για τις μέσες τιμές των εισαγωγών από την Κίνα. Τα εν λόγω στοιχεία διασταυρώθηκαν από την Επιτροπή με τα δεδομένα που τηρούνται στη δικογραφία. Η μέση τιμή των εισαγωγών για τους 5 κωδικούς των τομέων 7604 και 7608 μειώθηκε από 3 029 EUR/τόνο κατά την περίοδο Μαρτίου - Μαΐου 2019 σε 3 010 EUR/τόνο κατά την περίοδο Μαρτίου - Μαΐου 2020, δηλαδή σημείωσε μείωση κατά 1 %. Η μέση τιμή των εισαγωγών για τους 6 κωδικούς (χρησιμοποιώντας τη μεθοδολογία της καταγγελίας) αυξήθηκε κατά 3 % την ίδια περίοδο, από 2 994 EUR/τόνο κατά την περίοδο Μαρτίου - Μαΐου 2019 σε 3 086 EUR/τόνο. Αυτές οι σχετικά μικρές μεταβολές των τιμών φαίνεται να δείχνουν ότι η πίεση που ασκήθηκε στις τιμές από τις εν λόγω εισαγωγές παραμένει παρόμοια με την πίεση στις τιμές που αναφέρεται στην καταγγελία.
                  
               
                     (30)
                  
                  
                     Επιπλέον, λαμβάνοντας υπόψη ότι η βιομηχανία προϊόντων εξώθησης αλουμινίου έχει υψηλό πάγιο κόστος, είναι σαφές ότι η μείωση του μεριδίου αγοράς και της παραγωγής θα οδηγήσει σε μείωση της κερδοφορίας κατά την περίοδο Μαρτίου - Μαΐου 2020.
                  
               
                     (31)
                  
                  
                     Τα στοιχεία αυτά αποδεικνύουν ότι η περαιτέρω σημαντική αύξηση των εισαγωγών σε σχετικούς όρους είναι πιθανό να εξουδετερώσει σε μεγάλο βαθμό την επανορθωτική επίδραση των δασμών που πρέπει να εφαρμόζονται. Είναι εύλογο να συναχθεί ότι οι εισαγωγές του υπό εξέταση προϊόντος μπορεί να αυξήσουν περαιτέρω το μερίδιο αγοράς πριν από την έγκριση προσωρινών μέτρων, εάν υπάρξουν, δεδομένου ότι η έγκριση θα πραγματοποιηθεί το αργότερο στις 13 Οκτωβρίου 2020.
                  
               
                     (32)
                  
                  
                     Επομένως, αυτή η περαιτέρω αύξηση των εισαγωγών μετά την έναρξη της διαδικασίας είναι πιθανόν, υπό το πρίσμα του χρόνου κατά τον οποίον πραγματοποιήθηκαν, του όγκου τους και των λοιπών περιστάσεων (όπως η πλεονάζουσα παραγωγική ικανότητα στη ΛΔΚ, καθώς και η τιμολογιακή συμπεριφορά των κινέζων παραγωγών-εξαγωγέων που περιγράφονται στην καταγγελία), να εξουδετερώσει σε μεγάλο βαθμό την επανορθωτική επίδραση τυχόν οριστικού δασμού, εκτός αν οι εν λόγω δασμοί ισχύσουν αναδρομικά.
                  
               
                     (33)
                  
                  
                     Ως εκ τούτου, η Επιτροπή κατέληξε στο συμπέρασμα ότι πληρούνταν και το τρίτο κριτήριο για την καταγραφή των εισαγωγών.
                  
               3.4.   Συμπέρασμα
         
         
                     (34)
                  
                  
                     Βάσει των παραπάνω, η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία που να δικαιολογούν την καταγραφή των εισαγωγών του οικείου προϊόντος, σύμφωνα με το άρθρο 14 παράγραφος 5 του βασικού κανονισμού.
                  
               4.   ΔΙΑΔΙΚΑΣΙΑ
         
         
                     (35)
                  
                  
                     Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να παράσχουν σχετικά στοιχεία. Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, αν αυτά υποβάλουν αίτηση γραπτώς και αποδείξουν ότι υπάρχουν ιδιαίτεροι λόγοι για τους οποίους θα πρέπει να γίνουν δεκτά σε ακρόαση.
                  
               5.   ΚΑΤΑΓΡΑΦΗ
         
         
                     (36)
                  
                  
                     Σύμφωνα με το άρθρο 14 παράγραφος 5 του βασικού κανονισμού, οι εισαγωγές του υπό εξέταση προϊόντος θα πρέπει να υποβάλλονται σε καταγραφή με σκοπό να εξασφαλιστεί ότι, εάν από την έρευνα προκύψουν ευρήματα που οδηγούν στην επιβολή δασμών αντιντάμπινγκ, οι εν λόγω δασμοί είναι δυνατόν, αν πληρούνται οι αναγκαίοι όροι, να επιβληθούν αναδρομικά στις εισαγωγές που καταγράφονται, σύμφωνα με τις εφαρμοστέες νομικές διατάξεις.
                  
               
                     (37)
                  
                  
                     Κάθε μελλοντική οφειλή θα εξαρτάται από τα ευρήματα της έρευνας αντιντάμπινγκ.
                  
               
                     (38)
                  
                  
                     Σύμφωνα με τους ισχυρισμούς που διατυπώνονται στην καταγγελία με την οποία ζητείται η έναρξη έρευνας αντιντάμπινγκ, εκτιμάται για το υπό εξέταση προϊόν μέσο περιθώριο ντάμπινγκ έως 37 % και μέσο επίπεδο εξάλειψης της ζημίας μεγαλύτερο του 40 %. Στη βάση αυτή, το ποσό της πιθανής μελλοντικής υποχρέωσης μπορεί να εκτιμηθεί στο επίπεδο του εικαζόμενου περιθωρίου ντάμπινγκ με βάση την καταγγελία, δηλαδή έως 37 % κατ’ αξία της αξίας εισαγωγής CIF του υπό εξέταση προϊόντος.
                  
               6.   ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ
         
         
                     (39)
                  
                  
                     Η επεξεργασία των δεδομένων προσωπικού χαρακτήρα που θα συγκεντρωθούν στο πλαίσιο της παρούσας έρευνας θα γίνει σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (4),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Οι τελωνειακές αρχές καλούνται, σύμφωνα με το άρθρο 14 παράγραφος 5 του κανονισμού (ΕΕ) 2016/1036, να λάβουν τα κατάλληλα μέτρα για την καταγραφή των εισαγωγών στην Ένωση ράβδων, ειδών καθορισμένης μορφής (έστω και κοίλων), σωλήνων κάθε είδους· μη συναρμολογημένων· έστω και προετοιμασμένων για χρησιμοποίηση σε κατασκευές (π.χ. κομμένων σε ορισμένο μήκος, διάτρητων, κυρτωμένων, λοξοκομμένων, σπειροτομημένων)· κατασκευασμένων από αλουμίνιο, έστω και κραματοποιημένο, που περιέχει όχι περισσότερο από 99,3 % αλουμίνιο, το οποίο επί του παρόντος υπάγεται στους κωδικούς ΣΟ ex 7604 10 10, ex 7604 10 90, 7604 21 00, 7604 29 10, 7604 29 90, ex 7608 10 00, 7608 20 81, 7608 20 89 και ex 7610 90 90 (κωδικοί TARIC 7604101011, 7604109011, 7604109025, 7604109080, 7608100011, 7608100080, 7610909010), καταγωγής Λαϊκής Δημοκρατίας της Κίνας. Εξαιρούνται τα ακόλουθα προϊόντα:
               
                           i)
                        
                        
                           προϊόντα που συνδέονται (π.χ. με συγκόλληση ή συνδετήρες) για να σχηματίσουν κατασκευαστικές υποενότητες·
                        
                     
                           ii)
                        
                        
                           συγκολλημένοι σωλήνες κάθε είδους·
                        
                     
                           iii)
                        
                        
                           προϊόντα σε κιτ με τα αναγκαία μέρη για τη συναρμολόγηση έτοιμου προϊόντος χωρίς περαιτέρω τελείωμα ή κατασκευή των μερών (στο εξής: κιτ έτοιμων εμπορευμάτων).
                        
                     
            
               2.   Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού.
            
            
               3.   Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους, να παράσχουν σχετικά αποδεικτικά στοιχεία ή να ζητήσουν ακρόαση εντός 21 ημερών από την ημερομηνία δημοσίευσης του παρόντος κανονισμού.
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 21 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ C 51 της 14.2.2020, σ. 26.
         
            (3)  Μετά την έναρξη της διαδικασίας, για τους άλλους κωδικούς TARIC που αναφέρονται στην αιτιολογική σκέψη 4 (7604101011, 7604109011, 7604109025, 7604109080, 7608100011, 7608100080), οι όγκοι εισαγωγών του υπό εξέταση προϊόντος που πραγματοποιήθηκαν ήταν αμελητέοι.
         
            (4)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).